Rusland fokus nie op terreur tydens ondersoek ná vliegongelukGeliefde rou oor die afsterwe van die slagoffers Foto: AP Photo/Viktor Klyushin Rusland se minister van vervoer het Maandag gesê die oorsaak van ŉ vliegtuig wat Sondag in die Swart See neergestort het, is waarskynlik toe te skryf aan ŉ fout van die vlieënier of ŉ meganiese probleem. Al 84 passasiers en agt bemanningslede op die Russiese militêre Tu-154-vliegtuig is dood toe dit, twee minute nadat dit in die vakansiedorp Sochi opgestyg het, in die Swart See neergestort het. Talle lede van Rusland se wêreldbekende militêre koor het ook in die ongeluk omgekom. Meer as 3 000 reddingswerkers op 32 skepe, insluitend meer as 100 duikers van oor Rusland heen, deursoek die ongelukstoneel en al langs die kusgebied, het die ministerie van verdediging gesê. Maxim Sokolov, minister van vervoer, het Maandagoggend in ŉ televisie-onderhoud gesê terrorisme is nie die hoofteorie nie, en owerhede ondersoek ŉ moontlike meganiese fout of vlieëniersfout. Verskeie kenners het opgemerk dat verskeie faktore wel kan dui op ŉ terreuraanval, waaronder die bemanning se versuim om enige probleme aan te meld en die feit dat die wrakstukke oor ŉ wye gebied versprei is. Die vleigtuig, oorspronklik van Moskou se militêre lughawe Chkalovsky het in Sochi geland om brandstof in te gooi. Die vliegtuig het die Alexandrov Ensemble vervoer om by ŉ Nuwejaarskonsert by Rusland se weermagbasis in Latakia, Sirië, op te tree. Nege Russiese joernaliste en ŉ Russiese dokter, bekend vir haar werk in oorlogsones en hulp aan haweloses, was ook aan boord. Sokolov het gesê die regering gaan nie in hierdie stadium veiligheidsmaatreëls by Russiese lughawens opskerp nie. Noodreddingspanne het wrakstukke van die vliegtuig ongeveer 1,5 km van die kuslyn gevind en teen Maandagoggend is 11 liggame reeds uitgehaal. ŉ Vliegtuig met die liggame van die slagoffers het reeds in Moskou geland vanwaar die oorskot geïdentifiseer sal word, het Sokolov bygevoeg. Maandag is as ŉ nasionale roudag in Rusland aangekondig. Lees alle vorige berigte oor die Tu-154-vliegtuigongeluk op Maroela Media.